එම උත්සාහක දිනුම ගෝලයක් බවට පත්කළ මැඩගස්කර් ක්‍රීඩකයෝ ලකුණු 17 -12කින් තරගය ජය ගත්තේය.ජයග්‍රාහී මැඩගස්කර් පිල ලැබූ ලකුණු සංඛ්‍යාවට ගෝලයක් හා උත්සාහක දිනුම් දෙකක් ඇතුළත්වූ අතර ශ්‍රී ලංකාව දඬුවම් පහර 4ක් වාර්තා කළේය.සිය කණ්ඩායම වෙතින් වැරැදි ගණනාවක් සිදුවූ බවත්, තරගයේ ජයග්‍රහණය අත්කර ගැනීමට තිබූ මහඟු අවස්ථාව ගිලිහී යාම කණගාටුවට කරුණක් බවත් තරගයෙන් අනතුරුව ශ්‍රී ලංකා පිලේ නායක නාමල් රාජපක්ෂ මහතා කියා සිටියේය.මැඩගස්කර් පිල ශ්‍රේණිගත කිරීම්වල ශ්‍රී ලංකාවට වඩා පහළින් සිටියත් ඔවුන් ඉතා විශිෂ්ට ලෙස ක්‍රීඩා කළ බව කී ශ්‍රී ලංකා පිලේ නායකයා අප්‍රිකානු මහාද්වීපයේ රගර් ක්ෂේත්‍රය පිළිබඳව නිවැරැදි වැටහීමක් ලබා නොසිටීම සිය කණ්ඩායමට බලවත් පාඩුවක් වූ බව සඳහන් කළේය.කෙසේවෙතත් ලබන සිකුරාදා (නොවැම්බර් 1) පෝලන්තය සමග පැවැත්වීමට නියමිත තරගයේ දී සියලු දුර්වලතා මඟ හරවා ගනිමින් සාර්ථක ලෙස ක්‍රීඩා කොට ජය අත්කර ගැනීම එකම අරමුණ බැව් ඔහු කීවේය.සමස්ත තරගය පුරාම ශ්‍රී ලංකා පිලේ ක්‍රීඩකයන් වෙතින් දුර්වලතා ගණනාවක් දක්නට ලැබුණු අතර තරගයේ තීරණාත්මක අවස්ථාවල දී පවා ක්‍රීඩකයන් අතර සන්නිවේදනය යහපත් මට්ටමක නොතිබීම කණගාටුදායක කරුණකි.අත්දැකීම් බහුල ජ්‍යෙෂ්ඨ ක්‍රීඩකයන් පවා ඉතා දුර්වල ක්‍රීඩා විලාසයක් පෙන්නුම් කිරීමත්, පන්දුව හුවමාරු කර ගැනීමේ දී දැක්වූ අසාර්ථකභාවයත් මේ පරාජයට හේතුවක් වූ බැව් රගර් ක්‍රීඩාවේ ප්‍රවීනයෝ පවසති.‍කෙ‍සේවුවත් ශ්‍රී ලංකා ක්‍රීඩකයන්ගේ දස්කම් අවතක්සේරු කළ නොහැකි බවටත්, ඉහළ දස්කම්වලින් පරිපූර්ණ ක්‍රීඩකයන් රැසකගෙන් සමන්විත වන බැවින් පෝලන්තය සමග පැවැත්වෙන තරගය ජයගැනීමට ශ්‍රී ලංකාවට හැකිවනු ඇති බවටත් ඔවූහූ විශ්වාසය පළකළහ.තරගය නැරැඹීමට ජනාධිපති මහින්ද රාජපක්ෂ, ආරක්ෂක ලේකම් ගෝඨාභය රාජපක්ෂ මහත්වරු ඇතුළු මැති ඇමැතිවරු රැසක් එක්ව සිටියහ.